Årsberetning. Årsmødet 12. april 2018

Nyborg Heldagsskole har dags dato 108 elever og ca. 60 medarbejdere og er dermed fortsat landets største Heldagsskole under folkeskoleloven med specialbekendtgørelse.

Det har været et begivenhedsrigt år – da vi stod her sidste år, var der netop kommet et udspil om sammenlægning af Rævebakkeskolen og Nyborg Heldagsskole. Det gav os et hektisk forår, med en del møder – høringssvar – avis interview – indsamling og aflevering af underskrifter. Heldigvis endte det hele med, at blive afblæst henover Påsken. Det var en tidskrævende periode, hvor jeg fik stor hjælp især af vores tidligere næstformand Sandy og nuværende formand Erik.

Det var en lidt hård periode for alle ansatte. Men der kom ro på – i hvert fald i en kortere periode – for Nyborg Heldagsskole er en skole i konstant udvikling – præget af en masse engagerede medarbejdere, også i det forgangne år, har der været en del nye pædagogiske tiltag.

Især indsatsen omkring IT og medier har været i fokus, for eksempel kan jeg nævne, at der nu i alle afdelinger er oprettet E-sport som en valgbar eftermiddagsaktivitet. Der har kørt et større projekt i hele kommunen, omkring LEGO-education med programmering af LEGO-robotter - og skolen har indkøbt droner.

Vi har også udvidet vores fokus på udepædagogik og undervisning i naturen. (Særligt udvalgte ude børn i afdeling A har i dette skoleår haft hele dage i Naturskolen, som er placeret ude ved stranden).

Skolen har i dette skoleår, brugt tid på opbygning af læringsplatformen Meebook. Personalet har øvet sig i, at planlægge undervisning og sætte mål for eleverne på platformen. I løbet af næste skoleår er det planen, at der skal laves elevplan inde i dette system. Meebook er en digital platform, som vi forældrene skal kunne logge os ind i og følge vores barns udvikling og se eksempler fra undervisningen.

Skolen har i dette skoleår været med i et projekt, sammen med Socialafdelingen – den såkaldte Nyborgmodel. Det har betydet, at skolen har fået én fast socialrådgiver, for alle Nyborg eleverne. Det har været rigtig godt, idet det har lettet samarbejdet med forvaltningen, at man nu har en fast samarbejdspartner, som har sin daglige gang på skolen og vi har talt om muligheden for en lignende ordning i forhold til PPR.

Det kan være en udfordring som forældre, at få 7 ugers sommerferie til at gå op, når ens barn ikke længere går i SFO’ og ikke kan benytte sig af kommunens ”ordinære tilbud”. Det har vi talt en del om i skolebestyrelsen og det er nu endt med, at skolen har været inddraget i et samarbejde med Nyborg Ungdomsskole, som gerne ville oprette en sommer-dag-camp for skolens elever. Campen har været evalueret og overordnet set, har det været en succes. I skolebestyrelsen var vi dog ikke helt tilfredse med placeringen af campen, idet den var placeret i de samme uger, som langt de fleste forældre holder sommerferie – og som pasningsordning fungerede det heller ikke, med tidsrammen som hed 11-19. På baggrund af evalueringen gentager Ungdomsskolen konceptet, men de flytter ugerne til: 27, 28, 29. Der er stadig plads til max 25 børn pr. uge. Der vil komme nærmere information om tilbuddet ud til alle.

Det er ingen hemmelighed, at skolen med de ca. 100 elever og 15 klasser har manglet plads indendørs. For udover klasser skal der også skabes plads, til de lovpligtige personalearbejdspladser, møderum og administrative funktioner. Dertil skal man lægge den nye opgave, som skolen har fået – oprettelse af en 16. klasse – et nyt koncept kaldt Skole-Dagbehandlingstilbud. Denne klasse skulle der også findes plads til. Skolebestyrelsen har gjort forvaltningen opmærksom på pladsproblemet, men har fået at vide, at løsningen skulle findes indenfor egne rækker og egne midler.

Derfor har skolen brugt alle opsparede midler samt overforbrugt efter aftale – og købt et hus. Pårupvej 27B kom pludselig til salg og var en god mulighed for, at løse nogle af skolens pladsproblemer. Vi overtager huset officielt i juni måned.

Derudover har kommunen købt Pårupvej 27 - som er det lille stråtækte hus - der ligger mellem parkeringspladsen, Pårupvej og det nyindkøbte hus. Vi har i skolebestyrelsen påpeget, at det fortsat er trængt på parkeringspladsen, særligt om morgenen og om eftermiddagen. Men hvad der kommer til at ske i dette projekt er usikkert. Men én ting er sikkert – skolen har ingen penge til at løfte den opgave – dér må kommunen hjælpe. Dette bliver et fokusområde for den kommende bestyrelse.

I efteråret 17 valgte vi, at udvide ledelsen til et 4 mandsteam bestående af to afdelingsledere med pædagogbaggrund, én Viceskoleleder og én Skoleleder – begge med lærerbaggrund. Dette betød ansættelse af pædagog Peter Normann Hansen som afdelingsleder – Peter har igennem 10 år arbejdet på Heldagsskolen og er kommet rigtig godt i gang med de ny opgaver. I samme periode fortalte Torben, at han ønskede – efter 25 år som leder af skolen – at gå på pension.

Der var enighed om, at skolens daværende Viceskoleleder Miguel Svane var et stærkt bud på en afløser. Men der var også enighed om, at han kun skulle ansættes, hvis han var det bedste match. Stillingen blev derfor slået op. Skolebestyrelsen blev fra starten involveret i processen, jeg selv og vores næstformand Erik sad med i ansættelsesudvalget. Vi havde 4 stærke kandidater til samtale – alle ville være i stand til at bestride posten. Men ingen var så stærke og velkvalificerede til posten som Miguel. Det var derfor et enigt ansættelsesudvalg, der pegede på Miguel som skolens nye leder. Og som officielt trådte til som leder pr. 1. januar 2018. Lige om lidt starter vi processen op, med ansættelse af ny viceskoleleder, som vi forventer skal tiltræde 1/8.

Min post som bestyrelsesmedlem har medført, at jeg også er aktiv i forældreorganisationen ”Skole og Forældre”, hvor jeg i november blev genvalgt til hovedbestyrelsen for 3 gang.

I de første 3 år sad jeg i kursusudvalget, hvor jeg var med til, at arrangerer kurser for skolebestyrelser, og her i januar blev jeg for 2 gang valgt til Forretningsudvalget. Endvidere har jeg været med til, at starte Netværk For Specialundervisning op. Netværket er for forældre der repræsenterer specialskoler og skoler med center klasser. Formålet med netværket er, at øge foreningens opmærksomhed på specialområdet. Jeg sidder pt. som formand for netværket.

Som repræsentant for ”Skole og Forældre” deltager jeg også i en række arbejdsgrupper – høringer og advisoriboard. Her er mine interesser primært inden for trivsel og specialområdet. Jeg har blandt andet været med i Trivselskampagnen hos SEX og Samfund – et netop afsluttet projekt med parterne KL og Dansk Psykologforening omhandlende ”Fremtidens krav til PPR”. Jeg sidder med – som repræsentant for ”Skole og Forældre” - i det Advisorboard, som er tilknyttet udviklingen af Nyborgmodellen. Netop i går, deltog jeg i en høring hos Socialstyrelsen om de ”specialiserede tilbud”. Her nævnte jeg blandt andet de udfordringer, vi landet over ser i forbindelse af visitation.

Som I måske kan forstå af ovenstående, er jeg optaget af vores børns trivsel – ja i virkeligheden, er jeg optaget af alle børns trivsel – men jeg ved, at vores børn ofte er en overset gruppe – derfor vil jeg fortsætte arbejdet med, at synliggøre de udfordringer, der kan være forbundet med dette – og forhåbentlig derigennem være med til, at forbedre vilkårene for vores børn.

Jeg glæder mig til samarbejdet med den nye bestyrelse, og jeg håber – at jeg med denne beretning, har kunne give nogen af jer interesse i at stille op til valget.

|  |
| --- |
| **Formand for Nyborg Heldagsskoles Bestyrelse** |
| Bente Brandstrup |